
A tompalátás kezelési eredményeinek felmérése gyermekeknél 

Bevezetés: A tompalátás a látás normális fejlődésében bekövetkező zavar miatt kialakuló látáscsökkenést jelent, melynek hátterében nem áll kimutatható szervi ok, illetve a szervi okok nem állnak arányban a csökkenés mértékével. Etiológiájában a gyermekkorban elhanyagolt látáshibák, vagy szembetegségek szerepelnek, mint a kancsalság vagy az anizometrópia.
Célkitűzés: a tompalátás kezelési eredményeinek retrospektív vizsgálata és statisztikai feldogozása, a Marosvásárhelyi Szemészeti Klinika nyilvántartásában szereplő gyermekeknél január 1995 - január 2011 között.
Anyag és módszer: az adatok statisztikai feldolgozásához a Statistica illetve az IBM SPSS programokat használtuk. Tanulmányoztuk a látásélességet a kezelés megkezdése előtt és után, a gyermekek életkorát a kezelés megkezdésekor, a tompalátás fokát és etiológiáját valamint a javulás mértékét. A kezelést sikeresnek tekintettük, ha a látásélesség minimum két vonallal nőtt a Snellen olvasótáblán, és ez az érték megtartott volt 12 hónapos periódikus követés során. Vizsgáltuk a kezelés sikerességét a gyermekek életkora, valamint a tompalátás foka és etiológiája szerint.
Eredmények: 390 kezelt gyermek közül, 215 esetben volt sikeres a kezelés, 55,13%ban. A kezelés a 3-6 éves korcsoportban volt a legsikeresebb, 68,30% , de eredményes volt a nagyobb korosztályokban is kisebb százalékban. Kisfokú illetve közepes fokú tompalátás esetén 76.72% illetve 83.61%os volt a kezelés sikere, mig nagyfokú tompalátás esetén az esetek 57.58%ban volt eredményes a kezelés. A gyermekek életkora valamint a tompalátás súlyossági foka szignifikánsan befolyásolták a kezelés sikeres kimenetelét.
Következtetések: a tanulmány hangsúlyozza a tompalátás szűrésének fontosságát az iskoláztatás előtti korosztályban, valamint a kezelés fenntartásának szükségességét minden újonnan tompalátással diagnosztizált gyermeknél, kortól függetlenül.



